Gladys Mae West (gebore in 1930 as Gladys Mae Brown) is 'n Amerikaanse wiskundige wat bekend is vir haar bydraes tot die wiskundige modellering van die die aarde se vorm en haar bydraes tot die ontwikkeling van satellietgeodesiemodelle wat uiteindelik gelei het tot die Globale Posisioneringstelsel (GPS). West is in 2018 opgeneem in die Amerikaanse Lugmag se Hall of Fame. West is gebore as Gladys Mae Brown in Sutherland, Virginia, in Dinwiddie County, 'n landelike gebied suid van Richmond. Haar gesin was 'n Afro-Amerikaanse boeregesin in 'n gemeenskap van bywoners. Sy het vir 'n groot deel van haar kinderjare op haar gesin se plot gewerk. Haar ma het by 'n tabakfabriek gewerk. Haar pa was 'n boer wat ook vir die spoorweg gewerk het. West se ouers was 'n groot inspirasie vir haar en het haar aangespoor om 'n sterk en gedrewe vrou te word. West het vroeg besef dat sy nie soos die res van haar gesin in die tabakvelde of fabrieke wou werk nie, en het besluit dat geleerdheid haar uitweg sou wees.